IHow Mine Idlala leChouni yeleZanzibar Kuhlandla Lakuqala Lenkezo yeOrange CAF
Iqembu leChuoni lithi lilethemba lokuba lizanqoba emdlalweni wangenSonto esigabeni sakuqala seOrange CAF laloba lidlalela emzini ngoba lenze amalungiselelo eneleyo
BULAWAYO — Iqembu lomdlalo wenguqu eliphuma elizweni lase Zanzibar ele Chuoni lithi lilethemba lokunqoba iqembu elimela eleZimbabwe emidlalweni yeOrange Caf Confederations Cup ele How Mine kuhlandla lakuqala elesigaba sakuqala salumncintiswano. Ekhuluma ngemva kokuzilolonga kweqembu lakhe enkundleni ye White City ngoLwesihlanu ekuseni umqeqetshi weqembu le Chuoni uAli Abdallah Hassan utshele lumasakazo ukuba iqembu lakhe lilakho ukunqoba loba lidlala lingekho kubo ngoba lenze amalungiselelo aneleyo. Zombili i How Mine le Chuoni ziyabe zidlala okwakuqala kuncintiswano wokudinga intshantshu zezwekazi lase Africa. Iligi yelizwe leZanzibar ivele isiphakathi laphakathi njalo bekukhanya ukuba abadlali beqembu le Chuoni bajayele ukudlala bonke ngesikhathi bezilolonga ikanti iqembu le How Mine livela kukhefu okuyinto engenza umthwalo weqembu lasekhaya ungabi lula. UHassan uthe kuqembu lakhe kulabadlali abathathu abadlalela iqembu lesizwe ele Zanzibar njalo labo ngabathi u Hussein Rashid, u Saleh Mohamed kanye lo Yussuf Mohamed. Umdlalo wehlandla lesibili uzakuba khona ngemva kwamaviki amabili khonale eZanzibar njalo iqembu elizaphumelela phakathi kwe How Mine le Chuoni lizadibana lelizanqoba emdlalweni ozakuba phakathi kwe St Michel eyase Seychelles kanye le ASSM Elgeco Plus eyase Madagascar. obekumele ubekhona kulimpelaviki emadolobheni athi iGweru kanye le Zvishavane usudluliselwe phambili ngoba isimo senkundla obekumele kudlalelwe kuzo sesiphazamiswe lizulu elina kakhulu elizweni kulezinsuku. Iqembu le Chapungu bekumele lidlale leqembu le Highlanders enkundleni ye Ascot ese Gweru kuthi amaqembu aphuma edolobheni le Zvishavane athi i Shabanie Mine kanye le FC Platinum bekumele adibane enkundleni ye Mandava. Lumncintiswano uqale ngomnyaka odluleyo njalo uyingxenye yemizamo yowayengusibalukhulu wesigaba senkabazwe uCephas Msipa esokubuthelela imali eyokuphathisa izifundi ezidinga usekelo lwemali.